तो इगडी बिगडी बँकेंत कॅशर आशिल्लो. दोन दोळ्यांत दोन नदरो आशिल्ल्यो ताच्या. एक नदर गिरायकाचेर आनी एक नोटांचेर. खूब हुशारेन काम करतालो तो आपलें. नांवच प्रताप. करतालोय प्रताप.
आपल्याचेर आयिल्लें एक व्हडलें संकट टळ्ळें म्हण पसरकाराक सू जालें. खोट्यो नोटी आपूणच खपयतां म्हण आपल्याचेर आळ आयिल्लो जाल्यार आनी माणसुकी नाशिल्ली. तो कॅशराक "थँक्यू!" म्हणून गेलो.
खरें म्हळ्यार पयलीं पयलीं प्रतापाक त्यो नोटी पिनतनां जिवार येतालें. पूण उपाय नाशिल्लो. आतां ताका संवंय जाल्ली आनी घटीय सांपडिल्ली.
आपले फाटल्यान सी.सी.टीव्ही कॅमेरो आसा हें तो जाणां आशिल्लो. ताचो मानय कसो राखपाचो हाचीय ताका संवकळ जाल्ली.
प्रताप वॉशरुमांत वचूंक उठून उबो रावलो. उबो रावतना हात लागून ताचे फुडलें रबर बँड दवरिल्लें आयदन रबरबँडां सयत सकल पडलें. प़डलें तेंय जुस्त कोयराच्या डब्यांत पडलें. ताणें बाग घेवन तें आयदन आनी रबरबँड उखलले. उखलतनां तो कॅमेऱ्याच्या आडसाक आयिल्लो. तरी कांय हरकत ना. 'पडटनां पळयिल्लें मरे?' ताणें मनांतले मनांत कॅमेऱ्याक म्हळें, 'आतां हें पळोवपाची गरज ना.' म्हणत ताणें पयलीं पिनिल्ल्या नोटो अचळय काडून आयदनांत घाल्यो आनी ताचेर रबरबँड घालून आयदन वयर काडलें.
तें आयदन दवरतनां मात आपले कडेन फक्त रबरबँड भरिल्लें आयदनच आसा हें कॅमेऱ्याक दिसतलें अशेतरेन ताणें डेस्कार दवरलें. ते भायर सामकार आशिल्ल्या लोकांनीय ते दवरतनां पळयलें.
जेवंक वचपाचो वेळ जायत आयिल्लो. पयशे घेवंक आनी जमा करूंक दोग तीग जाण सामकार आशिल्ले. तांतलो बरो कोण हें रोखडेंच हेरपाची गरज आशिल्ली. नाजाल्यार जेवले उपरांत पयशे व्हरूंक कोणय क्वचित येता. ताची एक नदर सामकार आशिल्ल्या गिरायकांक हेरताली.
परत ताचो ओठांचो कोनसो पोल्यांत शिरकलो. सगलें बरें साधून येता आज. हीच बरी आसा. ताणें मनांत म्हळें. तातूंत ती फोन काडून फोनार उलोवंक लागली.
चल. हें चड बरें जालें. ताणें तत्परतेन ज्येष्ठ नागरिकाक सेवा दिवपाचें सौजन्य दाखयलें. मशीनांत पयशे मेजून काडले. तिचेर परत नदर मारली तेन्ना ती फोनार उलोवंक गुल्ल जाल्ली. फक्त मशिनांतल्यान आयिल्ल्या पयशांचो आंकडो तितलो पळयलो तिणें. ताणें नोटांचो कवळो मशिनांतल्यान काडलो आनी एक दोळो तिचेर दवरून त्या कवळ्याक रबर बँड घालो. रबर बँड घालतनां तो स्वता फाटल्यान आशिल्ल्या कॅमेऱ्याचे आडसाक आशिल्लो. फुडें आशिल्ल्या गिरायकांक डेस्काक लागून दिस नाशिल्लें. ती तर फोनार उलोवंक गुल्ल जाल्ली.
आतां ती आपले कडल्यान मेळ्ळ्या म्हणूंक तिका वाव नाशिल्लो. आपणें त्यो नोटी मशिनांतल्यान काडल्यात हें फुडें रांकेंत राविल्ल्या लोकांनी पळयिल्लें. मशिनांतल्यान खोटी नोट कशी येतली? कॅमेरो बावडो फाटल्यान आशिल्लो. ताच्या आडसाक. सिध्द कशी करतली ती ? खिणांत सगलें चिंतलें ताणें.
मॅनेजर मॅडमीन ते नोटीचे कुडके हातांत घेतले आनी तिच्या लक्षांत आयलें, ती कँन्सल्ड नोट . कँन्सल्ड म्हण तिचेर बरयिल्लें. तें हे बायलेन पळोवंकच नाशिल्लें.
